B4-0723, 0739, 0741, 0749, 0752, 0767 ja 0769/98

Päätöslauselma Nigeriasta

Euroopan parlamentti, joka

A. ottaa huomioon, että Nigerian demokraattinen kehitys keskeytyi äkillisesti vuonna 1993, kun presidentinvaalin tulokset mitätöitiin ja muodostettiin kenraali Abachan johtama sotilashallitus,

B. ottaa huomioon lukuisat väkivaltaiset ihmisoikeusloukkaukset ja demokratian jatkuvan puuttumisen kyseisen ajankohdan jälkeen,

C. ottaa huomioon, että kenraali Abachan äskettäisen kuoleman jälkeen kenraali Abubakar on tullut valtaan ja että hän on vapauttanut useita poliittisia vankeja ja ilmoittanut aikomuksestaan aloittaa uudelleen demokraattinen prosessi; pitää kuitenkin valitettavana, että huomattava määrä opposition jäseniä on edelleen vankilassa,

D. on järkyttynyt oppositiojohtaja Moshood Abiolan kuolemasta, sillä hänet oli määrä vapauttaa piakkoin ja hänen roolinsa Nigerian siirtymäprosessissa kenraali Abachan kuoleman jälkeen olisi ollut keskeinen,

E. panee huolestuneena merkille väkivaltaiset selkkaukset Nigerian eri kaupungeissa Abiolan kuolemaa koskevan ilmoituksen jälkeen ja epävakauteen liittyvät riskit sekä sen, että seitsemän opposition jäsentä on kuollut yhteenotoissa sotilaspoliisin kanssa Lagosin kaduilla,

F. ottaa huomioon, että Abiolan vankilakuolema tapahtui usean erittäin ankarissa oloissa vietetyn vankeusvuoden jälkeen,

G. ottaa huomioon tarpeen palauttaa Afrikan väkirikkaimpaan maahan todellinen kansalaishallinto ja demokratia,

H. palauttaa mieleen, että Euroopan unioni on asettanut Nigerialle pakotteita ja keskeyttänyt Lomén sopimukseen liittyvän yhteistyön;

Euroopan parlamentti, joka

1. Pyytää presidentti Abubakarin sotilashallitusta lopettamaan välittömästi väkivaltaisuudet opposition jäseniä kohtaan ja vapauttamaan poliittiset vangit sekä aloittamaan menettelyt, jotka johtavat vapaisiin ja täysin demokraattisiin vaaleihin ja oikeusvaltion palautumiseen sekä perusihmisoikeuksien kunnioittamiseen;

2. Pyytää presidentti Abubakaria aloittamaan poliittisen vuoropuhelun kaikkien oppositiopuolueiden kanssa, jotta valmisteltaisiin siirtymistä oikeusvaltioon perustuvaan demokraattiseen hallintoon;

3. Panee tyytyväisenä merkille noin kolmenkymmenen poliittisen vangin vapauttamisen, joiden joukossa oli muun muassa Nigerian entinen valtionpäämies kenraali Obasanjo;

4. Pyytää neuvostoa ja komissiota yhteistyössä YK:n, OAU:n ja Yhdysvaltojen kanssa aloittamaan vuoropuhelun Nigerian viranomaisten kanssa sekä toteuttamaan tarvittavaa painostusta ja pitämään poliittiset ja taloudelliset pakotteet voimassa, jotta sotilasjuntta siirtyy soveltamaan välittömästi Abubakarin ilmoittamaa suunnitelmaa demokratiaan palaamisesta;

5. Palauttaa mieleen, että kansainvälisen yhteisön ja etenkin Euroopan unionin asettamat pakotteet ja Lomén sopimuksen puitteissa toteutettavan yhteistyön keskeyttäminen voidaan perua vasta, jos ihmisoikeusloukkaukset lopetetaan ja jos Nigeriaan palautetaan oikeusvaltio muodostamalla laillinen siviilihallitus;

6. Pyytää neuvostoa ja komissiota seuraamaan Nigerian tilannetta tarkasti ja rohkaisemaan presidentti Abubakaria sitoutumaan vallitsevassa epävakaassa siirtymävaiheessa selkeästi vaurauden, vapauden ja demokratian takaamiseen Nigerian kansalle;

7. Kehottaa puhemiestään välittämään tämän päätöslauselman neuvostolle, komissiolle ja YK:n pääsihteerille, OAU:lle ja Nigerian viranomaisille.